b'\n_START_ARTICLE_\nKolo\n_START_PARAGRAPH_\nKol\xc3\xb3 je naprava okrogle oblike, ki z vrtenjem omogo\xc4\x8da premikanje vozila. Kolo je nasajeno na os ali pogonsko gred._NEWLINE_Pri delovanju kolesa nastaja kotalno trenje, ki je precej manj\xc5\xa1e kot drsno trenje, zaradi \xc4\x8desar je potrebno precej manj\xc5\xa1e delo.\n_START_SECTION_\nZgodovina\n_START_PARAGRAPH_\nNajstarej\xc5\xa1e kolo je bilo najdeno spomladi leta 2002 na Ljubljanskem barju, staro pa naj bi bilo 5200 let. Kolo je bilo izdelano iz jesenovega lesa, os pa iz hrastovine. Tehnolo\xc5\xa1ko je bilo izredno dobro izdelan, saj je izdelovalec upo\xc5\xa1teval celo razpone pri kr\xc4\x8denju in raztezanju lesa ter za kon\xc4\x8dno izdelavo uporabil dovr\xc5\xa1ene tehnike spajanja elementov. Kolo je bilo restavrirano v Rimsko-nem\xc5\xa1kem osrednjem muzeju v Mainzu in je danes na ogled v Mestnem muzeju v Ljubljani._NEWLINE_Kljub temu je \xc5\xa1e vedno najbolj raz\xc5\xa1irjeno mnenje, da naj bi kolo izumili v Mezopotamiji pribli\xc5\xbeno leta 5000 pred na\xc5\xa1im \xc5\xa1tetjem, najprej sicer kot lon\xc4\x8darsko kolo. Povsem mo\xc5\xbeno pa je tudi, da so ga neodvisno izumile tudi druge civilizacije (Indijci, Kitajci), vendar vse ka\xc5\xbee na to, da so ga v Avstralijo in Ameriko prinesli \xc5\xa1ele Evropejci._NEWLINE_Izum kolesa se je zgodil v poznem neolitiku in je skupaj z drugimi tehnolo\xc5\xa1kimi dose\xc5\xbeki omogo\xc4\x8dil prehod v bronasto dobo. Prvotna kolesa so bili polni diski z luknjo za os. Kolo s \xc5\xa1picami so izumili precej kasneje, omogo\xc4\x8dalo pa je gradnjo la\xc5\xbejih vozil (ko\xc4\x8dija). Razen druga\xc4\x8dnih materialov in uvedbe zra\xc4\x8dnice v 19. stoletju je prakti\xc4\x8dno nespremenjeno \xc5\xbee stoletja._NEWLINE_Izum kolesa ni bil pomemben samo za transport, ampak tudi sicer za razvoj tehnologije, med drugim vodno kolo, zobnik, kolovrat in \xc5\xa1kripec._NEWLINE_Najzgodnej\xc5\xa1a upodobitev vozila s kolesi (voz s \xc5\xa1tirimi kolesi in dvema osema) je bila odkrita v arheolo\xc5\xa1kem najdi\xc5\xa1\xc4\x8du na ju\xc5\xbenem Poljskem. Gre za sliko na lon\xc4\x8deni posodi, ki izvira iz obdobja med letoma 3500 in 3350 pr. n. \xc5\xa1t.\n_START_SECTION_\nKolo v naravi\n_START_PARAGRAPH_\nV naravi obstaja vrsta pajka (Carparachne aureoflava), ki se pri begu pred sovra\xc5\xbenikom \xc2\xbbzlo\xc5\xbei\xc2\xab\xc2\xa0v obliko kolesa, kar mu omogo\xc4\x8di hitrej\xc5\xa1i beg po pu\xc5\xa1\xc4\x8davskih sipinah. \xc5\xbdivi v namibijski pu\xc5\xa1\xc4\x8davi in je redek primer kolesa v naravi.'